28 שנה אחרי

28 שנה אחרי (באנגלית: ) הוא סרט אימה פוסט-אפוקליפטי שבוים על ידי דני בויל על פי תסריט שכתב יחד עם אלכס גרלנד. סרט זה הוא המשך לעלילת הסרטים "28 ימים אחרי" (2002) ו-"28 שבועות אחרי" (2007). הסרט הופק על ידי סרטי קולומביה, בשיתוף פעולה עם אולפני "BFI", "DNA Films" ו-"Decibel Films".

בסרט מככבים קיליאן מרפי, ג'ודי קומר, אהרון טיילור-ג'ונסון, רייף פיינס, ג'ק אוקונל, ארין קלימן ואדווין רידינג.

הסרט עלה לאקרנים בארצות הברית ב-20 ביוני 2025, בהפצת "סרטי סוני".

 תקציר העלילה 
עשרים ושמונה שנים לאחר התפרצות נגיף הזעם, הניצולים הצליחו בינתיים למצוא דרכים להסתגל לעולם על אף שהאנשים הנגועים נותרו איום מתמיד. עלילת הסרט מתמקדת בקבוצת ניצולים אשר הקימה קהילה על אי קטן אשר נגיש מהיבשת רק על שביל צר ומבוצר. כאשר אב ובנו עוזבים את האי על מנת לבצע משימה קריטית ביבשת, הם נתקלים בסודות ובזוועות מחרידות בלתי צפויות.

צוות השחקנים
 ג'ודי קומר – איילה, אישה הסובלת מאובדן זיכרון.
 אהרון טיילור-ג'ונסון – ג'יימי, נווד ובעלה של איילה.
 רייף פיינס – ד"ר איאן קלסון, ניצול מהתפרצות המגפה.
 ג'ק אוקונל – סר ג'ימי קריסטל, מנהיג כת המסתיר את עברו האפל.
 אלפי ויליאמס – ספייק, בנם בן ה-12 של ג'יימי ואיילה.
 ארין קלימן – ג'ימי אינק
 אדווין רידינג – אריק סונדקוויסט, חייל נאט"ו שוודי המוצב בצפון הים הצפוני ומגיע לאזור מזרח אנגליה.
 צ'י לואיס-פרי – האלפא, אדם מאיים פיזית העומד בראש קבוצת אנשים שנדבקו.
 אמה ליירד – ג'ימימה
 קיליאן מרפי – ג'ים

הפקה
פיתוח
ביוני 2007, אישרו אולפני "Fox Atomic" את קיומם של תוכניות פוטנציאליות להפקת סרט שלישי, שתהיה תלויה בהכנסותיו הכספיות של הסרט "28 שבועות אחרי" לאחר הפצתו במדיה ביתית. ביולי 2007, ציין הקולנוען דני בויל כי תסריט הסרט השלישי כבר נכתב. באוקטובר 2010, הצהיר התסריטאי אלכס גרלנד כי הפקת הסרט עוכבה בשל נסיבות הקשורות לסוגיית זכויות הסרט. בינואר 2011, הצהיר בויל שהוא מאמין שהפקת הסרט תצא לפועל בסופו של דבר. עם זאת, באפריל 2013, חזר בו בויל כשהביע ספק אם הפקה זו אכן תצא לפועל. בינואר 2015, גרלנד התייחס למעמד הפקת הסרט, ואישר שבעוד שתהליך הפקת הסרט נקלע לגיהנום הפיתוח, ציין כי מתנהלים דיונים רציניים מאחורי הקלעים על המשך התהליך. בהמשך טען גרלנד שפיתוח הסרט מתקדם, וכי שמו יהיה "28 חודשים אחרי". ביוני 2019, אישר בויל שהוא וגרלנד עובדים על פיתוח הסרט השלישי. במרץ 2020, הביעה אימוג'ן פוטס את רצונה לשוב לגלם את דמותה של טמיי מהסרט השני, ובמאי 2021, הביע קיליאן מרפי את רצונו לשוב לגלם את דמותו של ג'ים מהסרט הראשון.

בנובמבר 2022, הביעו בויל, גרלנד ומרפי עניין לשוב עבור פיתוח והפקת סרט המשך ל-"28 שבועות אחרי". ביוני 2023, בויל וגרלנד הביעו את כוונותיהם לשקוד ברצינות על הפקת הסרט, והכריזו כי כעת הסרט נקרא "28 שנים אחרי", התייחסות לשנים שחלפו מאז ונדרשו עבור הוצאת ההפקה לפועל. בויל הצהיר שהוא רוצה לשמש כבמאי הסרט, אלא אם כן גרלנד יבחר לביים את הסרט בעצמו. ביולי 2023, הצהיר מרפי כי הוא ניהל דיונים לאחרונה על האפשרות לשוב להפקת סרט שלישי עם בויל; והביע שנית את רצונו לשוב לגלם את דמותו של ג'ים אם בויל וגרלנד ישובו לביים ולכתוב את הסרט.

בינואר 2024, הוכרזה רשמית על הפקתו של סרט שלישי, שיהיה הראשון בטרילוגיה חדשה של סרטי המשך. עוד נמסר כי את הסרט יביים בויל, על פי תסריט שכתב גרלנד; וכי על הפקת הסרט יופקדו בויל, גרלנד, אנדרו מקדונלד ופיטר רייס. בפברואר 2024, רמז מרפי על שובו להפקת הסרט. במרץ 2024, אישר גרלנד שהוא כותב תסריטים עבור טרילוגיה של סרטי המשך, וחודש שלאחר מכן, הצהיר כי הסרט "Kes" השפיע רבות על כתיבת התסריט לסרט השלישי; בנוסף, נמסר כי מרפי ישמש כמפיק בפועל.

ליהוק
באפריל 2024, נמסר על ליהוקם של ג'ודי קומר, אהרון טיילור-ג'ונסון ורייף פיינס לצוות השחקנים. במאי 2024, נמסר על ליהוקו של ג'ק אוקונל לצוות השחקנים, לצד אישור רשמי כי מרפי ישוב לגלם את דמותו של ג'ים. ביוני 2024, נמסר על ליהוקה של ארין קלימן.
צילומים
צילומי הסרט החלו ב-7 במאי 2024 בנורת'מברלנד, ועליהם הופקד הצלם אנתוני דייוויד מנטל. צילומי הסרט תמו ב-29 ביולי 2024. עוד דווח כי הסרט צולם כולו באמצעות מצלמת אייפון 15 פרו מקס, אם כי במהלך הצילומים נעשה שימוש גם באמצעים מגוונים ויקרים.

הפצה
הסרט עתיד לעלות לאקרנים בארצות הברית ב-20 ביוני 2025, בהפצת "סרטי סוני".

 ביקורות 
הסרט דורג במקום החמישי ברשימת סרטי האימה הטובים ביותר לשנת 2025 של מגזין "וראייטי".

 פרסים ומועמדויות 
פרסשנהקטגוריהעבורתוצאהמקורפרס איגוד מבקרי הקולנוע האמריקאי2026השיער והאיפור הטובים ביותרפלורה מודי וג'ון נולאן

עתיד

באפריל 2024, נמסר על משא ומתן מצד ניה דאקוסטה על בימוי הסרט השני בטרילוגיית סרטי ההמשך החדשה, עם בויל, גרלנד, אנדרו מקדונלד, פיטר רייס וברני בלו שישובו להפקת הסרט. חודש שלאחר מכן, אושר כי דאקוסטה תופקד על בימוי הסרט, שיצולם בשיטת גב-אל-גב לצד הסרט הקודם. עוד נחשף כי שם הסרט יהיה "28 שנה אחרי - חלק 2: מקדש העצמות".

קישורים חיצוניים

הערות שוליים

קטגוריה:סרטים אמריקאיים משנת 2025
קטגוריה:סרטי אימה אמריקאיים
קטגוריה:סרטים באנגלית
קטגוריה:סרטי אימה בריטיים
קטגוריה:סרטים פוסט-אפוקליפטיים
קטגוריה:מגפות באמנות
קטגוריה:סרטי זומבים
קטגוריה:סרטי המשך אמריקאיים
קטגוריה:סרטי קולומביה